b'\n_START_ARTICLE_\nAcinetobacter\n_START_SECTION_\nDescriere\n_START_PARAGRAPH_\nNumele acestui gen de bacterii provine din limba greac\xc4\x83 \xc8\x99i se refer\xc4\x83 la proprietatea reprezentan\xc8\x9bilor s\xc4\x83i de a nu prezenta motilitate (gr. \xe2\x80\x9e\xce\xb1\xce\xba\xce\xb9\xce\xbd\xce\xb7\xcf\x84\xce\xbf-\xe2\x80\x9d / lat. \xe2\x80\x9eakineto-\xe2\x80\x9d = f\xc4\x83r\xc4\x83 mi\xc8\x99care)._NEWLINE_La examenul microscopic, bacteriile se prezint\xc4\x83 sub form\xc4\x83 de cocobacili dispu\xc8\x99i de obicei c\xc3\xa2te doi (\xc3\xaen \xe2\x80\x9ediplo-\xe2\x80\x9d). Dispunerea \xc3\xaen \xe2\x80\x9ediplo-\xe2\x80\x9d poate cauza confuzia cu reprezentan\xc8\x9bi ai genului Neisseria. \xc3\x8en urma colora\xc8\x9biei Gram, se coloreaz\xc4\x83 \xc3\xaen ro\xc8\x99u-roz (Gram-negativ). Pe parcursul colora\xc8\x9biei Gram, poate ap\xc4\x83rea o oarecare rezisten\xc8\x9b\xc4\x83 la decolorare (etap\xc4\x83 a colora\xc8\x9biei) ceea ce ar conferi bacteriilor aspectul unor cocobacili Gram-pozitivi (colora\xc8\x9bi \xc3\xaen mov) sau Gram-intermediari. Majoritatea speciilor de Acinetobacter nu dispun de mijloace enzimatice de metabolizare a glucozei din mediu, sunt oxidazo-negative \xc8\x99i nu hidrolizeaz\xc4\x83 esculina._NEWLINE_Bacteriile sunt nepreten\xc8\x9bioase, put\xc3\xa2ndu-se izola \xc8\x99i cultiva pe medii de cultur\xc4\x83 precum geloz\xc4\x83-s\xc3\xa2nge, geloz\xc4\x83-chocolat sau mediul MacConkey. Pe mediul de cultur\xc4\x83 geloz\xc4\x83-s\xc3\xa2nge, bacteriile se prezint\xc4\x83 sub form\xc4\x83 de colonii de tip neted (colonii \xe2\x80\x9eS\xe2\x80\x9d), opace, lucioase \xc8\x99i sunt mai mici dec\xc3\xa2t cele ale Enterobacteriaceelor. Pe mediul de cultur\xc4\x83 MacConkey, datorit\xc4\x83 producerii unui pigment roz care difuzeaz\xc4\x83 \xc3\xaen substrat sub forma unui halou de aceea\xc8\x99i culoare, bacteriile din genul Acinetobacter pot fi considerate \xc3\xaen mod gre\xc8\x99it lactozo-fermentative.\n_START_SECTION_\nPatologie\n_START_PARAGRAPH_\nSpeciile genului Acinetobacter pot fi implicate \xc3\xaen infec\xc8\x9bii nozocomiale. Cel mai \xc3\xaent\xc3\xa2lnit reprezentant \xc3\xaent\xc3\xa2lnit \xc3\xaen aceste cazuri este Acinetobacter baumannii. Un factor favorizant al apari\xc8\x9biei acestor acestor infec\xc8\x9bii este internarea prelungit\xc4\x83 a pacien\xc8\x9bilor \xc3\xaen institu\xc8\x9biile spitalice\xc8\x99ti, mai ales pe sec\xc8\x9biile de terapie intensiv\xc4\x83. Din punct de vedere statistic, genul Acinetobacter se afl\xc4\x83 pe locul 2 \xc3\xaen r\xc3\xa2ndul bacililor Gram-negativi oxidazo-negativi care produc infec\xc8\x9bii la om, pe primul loc situ\xc3\xa2ndu-se Enterobacteriaceele. _NEWLINE_Sunt implicate de obicei \xc3\xaen infec\xc8\x9bii urinare, respiratorii \xc8\x99i cutanate.\n_START_SECTION_\nTratament\n_START_PARAGRAPH_\nBacteriile pot prezenta rezisten\xc8\x9b\xc4\x83 la beta-lactamine, aminoglicozide \xc8\x99i quinolone. Se recomand\xc4\x83 efectuarea unei antibiograme \xc3\xaenaintea stabilirii strategiei terapeutice cu antibiotice.'